14 lokha nesithoma ukuba makrestu kwatlhogeka bona sizisole bese sitjhuguluke, namtjhana sifulathele izono zethu. nokho, ukuzisola yikambo eragela phambili. njengabantu abangakapheleli, sisesenesono esizifihle ngaphakathi kwethu njengenyoka eziphuthileko elungele ukubhenyoga. (rom. 3:9, 10; 6:12--14) asihlaleni sinelihlo elibukhali, singazeqiseli amehlo iimphoso zethu. okuthabisako kukobana ujehova uyasibekezelela njengombana silwisana nokujamelana nobuthakathaka bethu bese senza amatjhuguluko atlhogekako. (fil. 2:12; 2 pit. 3:9) into esiza kwamambala kulawula indlela esisebenzisa ngayo isikhathi nezinto zethu, sifulathele iminako yokuba marhamaru. omunye udade utlola uthi: “ngakhuliselwa emaqinisweni, kodwana ngakhula nginomqondo ohlukileko ngojehova kunabanengi. bengimqala njengomuntu okufuze asatjwe ngendlela erarako, begodu ngaba namazizo wokobana ngekhe ngikghone ukumthabisa.” ngokukhamba kwesikhathi udade lo wazifumana sele “abogaboga ngokomoya” ngebanga lezinto ezithileko ezidanisako aqalana nazo. uragela phambili athi: “bekungasikho bona gade ngingamthandi ujehova, kodwana bekungebanga lokobana gade ngingamazi kuhle. nokho ngemva kokuthandaza kanengi ngokusuka ehliziyweni, ngathoma ukutjhentjha.” ungezelela athi: “ngafumana bona ujehova bekasolo angirhola njengomntwana, angisiza ukuqalana nesiqabo ngasinye ngasikhathi, ngobumnene obukhulu, angitjengisa lokho ebekutlhogeka ngikwenze.”